曼聯鬧中堅荒 提拔18歲跑步冠軍應急
2024年04月13日 08:00
東網電視
更多新聞短片
積克京頓被譽為「運動天才」。(Getty Images)
曼聯防線傷兵滿營,除咗最新華拉尼因為肌肉問題,將要休息數個星期之外,莊尼伊雲斯、利辛度馬天尼斯、域陀連迪路夫亦正在養傷,領隊坦哈格現時手上只有哈利馬古尼、19歲小將甘華拉2位中堅可用,所以緊急提拔18歲青年軍球員積克京頓上一隊跟操,並有望入選大軍名單,出戰周日(14日)凌晨英超作客般尼茅夫。
曼聯上場英超對利物浦,已經要焗用一老一嫩中堅組合哈利馬古尼、甘華拉扼守中路,最終被對手逼和2比2。本來防守中場卡斯米路有能力客串中堅,但由於另1位防中麥湯米尼有傷在身,唔可以抽調卡斯米路墜後踢中堅,坦哈格惟有向青年軍球員埋手,搵來積克京頓幫拖。
根據英國傳媒介紹,身高1米85嘅積克京頓屬於「運動天才」,打欖球出身,其後「轉行」踢波,曾經司職前鋒及中場,後來改踢中堅。積克京頓仲係1位田徑好手,曾經喺博爾頓錦標賽奪得75米、150米、600米跑步金牌,可以話係集力量同速度於一身,值得令人期待。